PSL กู้เงิน “BNP Paribas” เพิ่ม 10.6 ล้านเหรียญฯ หวังเสริมสภาพคล่องธุรกิจ
PSL กู้เงิน "BNP Paribas" เพิ่ม 10.6 ล้านเหรียญฯ หวังเสริมสภาพคล่องธุรกิจ
16 เม.ย. 2563

บริษัท พรีเชียส ชิพปิ้ง จำกัด (มหาชน) หรือ PSL เปิดเผยว่า เมื่อวันที่ 15 เมษายน 2563 บริษัทฯและบริษัทย่อยในประเทศสิงคโปร์ คือ บริษัท พรีเชียส สกายส์ พีทีอี ลิมิเตด และ บริษัท พรีเชียส ไทด์ส พีทีอี ลิมิเตด ในฐานะผู้กู้ร่วม ได้ลงนามสัญญาแก้ไขเพิ่มเติม ฉบับที่ 1 จาก ธนาคาร BNP Paribas เพื่อแก้ไขสัญญา เงินกู้วงเงิน 42 ล้านเหรียญสหรัฐ (สัญญาเงินกู้) ซึ่งเดิมมีวัตถุประสงค์เพื่อเป็นเงินทุนสำหรับเรือบรรทุกสินค้าแห้งเทกอง ขนาดอลัตราแมกซ์ 64,000 เดทเวทตัน จำนวน 2 ลำ  คือ เรือสาวิตรี นารี และ เรือสวิตา นารี
ทั้งนี้ สัญญาแก้ไขเพิ่มเติมฯ มีวัตถุประสงค์หลักเพื่อเพิ่มวงเงินกู้อีกจำนวน 10.6 ล้านเหรียญสหรัฐ (วงเงินกู้เพิ่ม) แบ่งออกเป็น 2 ประเภท คือ สินเชื่อเพื่อสิ่งแวดล้อม เพื่อเป็นแหล่งเงินทุน และ/หรือเพื่อรีไฟแนนซ์ ต้นทุนในการติดตั้งระบบจัดการน้ำถ่วงเรือ และใช้เป็นสินเชื่อทั่วไป เพื่อเป็นเงินหมุนเวียนทั่วไปในบริษัท มีระยะเบิกถอนเงินกู้จนถึงวันที่ 1 พ.ค.63 อัตราดอกเบี้ย US Dollar LIBOR บวก ส่วนเพิ่ม โดยเงินกู้ส่วนเพิ่มจะต้องชำระคืนภายใน 4 ปี แบ่งเป็น 16 งวดชำระเป็นรายไตรมาสเท่ากับ 662,500 เหรียญสหรัฐต่องวด เริ่มชำระ 3 เดือนหลังจากการเบิกถอนเงินกู้